Author: Henning Bickham

Vedtægter
af 17. december 2015

Indholdsfortegnelse
Vedtægter for Forhandlingsfællesskabet 5
§ 1 Formål og opgaver 5
§ 2 Medlemmer 5
§ 3 Forhandlingsret 6
§ 4 Hjemsted 6
§ 5 Struktur 7
Repræsentantskab 7
§ 6 Repræsentantskabets sammensætning 7
§ 7 Repræsentantskabsmøder 8
§ 8 Repræsentantskabets beslutningsdygtighed efter § 5,
stk. 1 8
§ 9 Repræsentantskabets beslutningsdygtighed efter § 5,
stk. 2 9
§ 10 Repræsentantskabets opgaver 9
Bestyrelse 10
§ 11 Bestyrelsens sammensætning 10
§ 12 Bestyrelsesmøder 11
§ 13 Bestyrelsens beslutningsdygtighed 11
§ 14 Bestyrelsens opgaver 11
Forhandlingsudvalg 12
§ 15 Forhandlingsudvalgets sammensætning 12
§ 16 Forhandlingsudvalgsmøder 13
§ 17 Forhandlingsudvalgets beslutningsdygtighed 13
§ 18 Forhandlingsudvalgets opgaver 13
§ 19 Formandskab 14
Forhandlingsdelegationer 14
§ 20 Forhandlingsdelegationernes sammensætning 14
§ 21 Forhandlingsdelegationens møder 15
§ 22 Forhandlingsdelegationens beslutningsdygtighed 15
§ 23 Forhandlingsdelegationens opgaver 16
§ 24 Økonomi 16
§ 25 Revisorer 17
§ 26 Sekretariat 17
§ 27 Procedure ved optagelse, jf. § 2 17
§ 28 Udmeldelse 17
§ 29 Eksklusion 18
§ 30 Vedtægtsændringer 18
§ 31 Opløsning 19
§ 32 Ikrafttræden 19

Vedtægter for Forhandlingsfællesskabet
§ 1 Formål og opgaver
Forhandlingsfællesskabet har til formål at sikre de tilsluttede organisationer størst mulig indflydelse på løn- og arbejdsvilkår for ansatte i kommuner og regioner. Det sker blandt andet ved
at optræde fælles i forhandlinger med de kommunale og regionale arbejdsgivere om generelle løn- og arbejdsvilkår.
At udtale sig på organisationernes vegne i spørgsmål, der vedrører generelle løn- og arbejdsvilkår for de kommunalt og regionalt ansatte, og ved
At understøtte samarbejdet i øvrigt mellem organisationerne om andre forhold, der vedrører generelle løn- og arbejdsvilkår for kommunalt og regionalt ansatte i det omfang der er enighed herom.
Stk. 2
Forhandlingsfællesskabets formål søges opfyldt ved, at Forhandlingsfællesskabet blandt andet har til opgave at fremsætte ændringsforslag til og forhandle generelle løn- og ansættelsesvilkår på det kommunale og regionale forhandlingsområde.
§ 2 Medlemmer
Forhandlingsberettigede organisationer skal efter anmodning optages som medlemmer af Forhandlingsfællesskabet, såfremt de nødvendige grænseaftaler er indgået, og såfremt ingen af de tilsluttede organisationer gør indsigelse imod optagelse.
Bemærkning:
Ved ”forhandlingsberettigede organisationer” forstås for så vidt angår tjenestemandsområdet organisationer, der har tilsluttet sig den gældende kommunale og/eller regionale hovedaftale for tjenestemænd.
For så vidt angår overenskomstområdet forstås organisationer, der enten har indgået en hovedaftale med en kommunal og/eller en regional arbejdsgiver eller har indgået en overenskomst med en kommunal og/eller regional arbejdsgiver eller har indgået de nødvendige grænseaftaler med organisationer i Forhandlingsfællesskabet.
Organisationer optages med samtlige organisationens medlemmer) i den kommunale og regionale sektor, jf. § 24 om økonomi.
Stk. 3
De LO-tilsluttede organisationer udgør LO-valggruppen.
De FTF-tilsluttede organisationer udgør FTF-valggruppen.
De Akademikerne tilsluttede organisationer udgør AC-valggruppen.
Organisationer, som ikke er medlem af LO, FTF eller Akademikerne, placeres som øvrige organisationer.
§ 3 Forhandlingsret
En organisation bemyndiger ved sin optagelse Forhandlingsfællesskabet til på organisationens vegne at fremsætte og forhandle generelle krav for organisationens tilsluttede medlemmer, jf. § 24.
Stk. 2
En organisation vil med 1 måneds varsel kunne tilbagekalde bemyndigelsen til Forhandlingsfællesskabet til på organisationernes vegne at fremsætte og forhandle generelle krav for organisationens overenskomstansatte medlemmer.
Stk. 3
Kun organisationer, der uden forbehold underskriver en forhandlingsaftale, er omfattet af Forhandlingsfællesskabets forhandlinger om fornyelse af aftaler og overenskomster.
Stk. 4
Den enkelte organisation kan - uden at tilbagekalde bemyndigelsen til Forhandlingsfælles-skabet – på et hvilket som helst tidspunkt i forhandlingsforløbet i overensstemmelse med hovedaftalerne på overenskomstområdet varsle konflikt over for de kommunale og/eller regionale arbejdsgivere.
§ 4 Hjemsted
Forhandlingsfællesskabet har hjemsted i Københavns Kommune.
§ 5 Struktur
Uden for perioder med overenskomstforhandlinger struktureres Forhandlingsfællesskabet med et repræsentantskab, bestyrelse og forhandlingsudvalg.
Stk. 2
I forbindelse med overenskomstforhandlinger struktureres Forhandlingsfællesskabet med et repræsentantskab, en bestyrelse og en forhandlingsdelegation på KL’s forhandlingsområde og forhandlingsdelegation på RLTN’s forhandlingsområde.
Stk. 3
Ud over det i vedtægterne anførte fastsætter de i stk. 1 og 2 nævnte organer selv deres respektive forretningsorden.
Repræsentantskab
§ 6 Repræsentantskabets sammensætning
Repræsentantskabet er Forhandlingsfællesskabets øverste besluttende myndighed.
Stk. 2
Repræsentantskabet består af et forholdsmæssigt antal repræsentanter for hver organisation. Antallet af repræsentanter opgøres på baggrund af organisationernes tal for tilsluttede medlemmer hvert år pr. 1. januar. Repræsentantskabet sammensættes på følgende måde:
For hvert af yderligere påbegyndt 25.000 medlemmer kan organisationen vælge 1 repræsentant.
Stk. 3
Hver organisation bestemmer, hvorledes og for hvilket tidsrum organisationens repræsentanter og eventuelle suppleanter vælges. Organisationen underretter sekretariatet om ændringer i deres repræsentation.
§ 7 Repræsentantskabsmøder
Ordinært repræsentantskabsmøde afholdes 1 gang årligt. Mødet afholdes i 2. halvår. Formanden indkalder til mødet med mindst 4 ugers varsel.
Stk. 2
Formanden kan indkalde repræsentantskabet ekstraordinært med mindst 2 ugers varsel. Formanden skal indkalde repræsentantskabet ekstraordinært, såfremt mindst 3 organisationer angiver motiveret dagsorden for mødet. Formanden kan indkalde repræsentantskabet ekstraordinært med et varsel, der er kortere end 2 uger, efter begæring fra et eller flere medlemmer af bestyrelsen.
Stk. 3
Repræsentantskabet indkaldes i umiddelbar tilknytning til bestyrelsens stillingtagen til et resultat af forhandlingerne på det kommunale område og bestyrelsens stillingtagen til et resultat af forhandlingerne på det regionale område. Repræsentantskabsmødet afholdes senest 5 hverdage efter indkaldelsen.
Bemærkning:
Repræsentantskabets stillingtagen til et resultat af forhandlingerne på det kommunale område og et resultat af forhandlingerne på det regionale område sker så vidt muligt på samme repræsentantskabsmøde. Opstår der en situation, hvor der er længere tid mellem afslutning af forhandlingerne på de to forhandlingsområder træffer bestyrelsen beslutning om det videre forløb i forhold til indkaldelse af repræsentantskabet.
§ 8 Repræsentantskabets beslutningsdygtighed efter § 5, stk. 1,
Repræsentantskabet er beslutningsdygtigt, når organisationer, der repræsenterer 75 % af organisationernes samlede tilsluttede medlemstal, er til stede.
Stk. 2
Hver organisation har ved afstemninger i repræsentantskabet et antal stemmer svarende til det antal medlemmer, som organisationen er tilsluttet Forhandlingsfællesskabet med. Organisationens stemmer kan ikke deles mellem forskellige forslag.
Stk. 3
Til vedtagelse af et forslag kræves almindelig stemmeflerhed i forhold til antallet af tilsluttede medlemmer i de organisationer, der er repræsenteret på repræsentantskabsmødet.
§ 9 Repræsentantskabets beslutningsdygtighed efter § 5, stk. 2
Repræsentantskabet træffer beslutning opdelt på de to forhandlingsområder efter organisationernes medlemstal på henholdsvis det kommunale og det regionale forhandlingsområde.
Stk. 2
Repræsentantskabet er beslutningsdygtigt, når organisationer, der repræsenterer 75 % af det samlede tilsluttede medlemstal i de organisationer, der er omfattet af den kommunale henholdsvis regionale forhandlingsaftale, er til stede.
Stk. 3
Hver organisation har ved afstemninger i repræsentantskabet et antal stemmer svarende til antal tilsluttede medlemmer på det eller de områder, hvor organisationen er omfattet af en forhandlingsaftale. Organisationens stemmer kan ikke deles mellem forskellige forslag.
Stk. 4
Til vedtagelse af forslag kræves almindelig stemmeflerhed i forhold til antallet af tilsluttede medlemmer i de organisationer, som er omfattet af den kommunale henholdsvis regionale forhandlingsaftale, og som er repræsenteret på repræsentantskabsmødet.
§ 10 Repræsentantskabets opgaver
Repræsentantskabet har blandt andet følgende opgaver:
Tager stilling til bestyrelsens indstilling om fremsættelse af generelle krav til en overenskomstfornyelse. Repræsentantskabet kan vedtage eller forkaste bestyrelsens indstilling.
Efter indstilling fra bestyrelsen kan repræsentantskabet vedtage at forpligte medlemsorganisationerne at indgå i en forhandlingsaftale med en forpligtende konfliktkoordinering i forbindelse med overenskomstforhandlinger. Repræsentantskabet bemyndiger med sin vedtagelse forhandlingsudvalget til at fastlægge det nærmere indhold i forhandlingsaftalen. Forhandlingsudvalgets forslag til forhandlingsaftale forelægges bestyrelsen til godkendelse.
Tager stilling til resultatet af forhandlingerne på henholdsvis det kommunale og regionale forhandlingsområde på baggrund af en indstilling fra bestyrelsen. Repræsentantskabet kan vedtage eller forkaste en sådan indstilling. Repræsentantskabets stillingtagen er vejledende med henblik på efterfølgende stillingtagen i organisationernes kompetente forsamlinger. Repræsentantskabets stillingtagen er ikke bindende for den enkelte organisations efterfølgende selvstændige stillingtagen hertil, jf. også § 14 e.
Fastsætter kontingent pr. medlem på baggrund af forslag til budget.
Godkender et af de valgte revisorer samt en statsautoriseret revisor revideret regnskab.
Nedsætter en bestyrelse jf. § 11, forhandlingsudvalg jf. § 15, formandskab jf. § 19 samt vælger revisorer jf. § 25.
Bestyrelse
§ 11 Bestyrelsens sammensætning
Repræsentantskabet nedsætter for en periode af 2 år en bestyrelse. Bestyrelsen sammensættes således:
LO-valggrupen vælger 8 medlemmer samt personlige suppleanter for disse.
FTF-valggruppen vælger 10 medlemmer samt personlige suppleanter for disse.
AC-valggruppen vælger 1 medlem samt 1 personlig suppleant for denne.
Øvrige organisationer vælger tilsammen 1 medlem samt 1 personlig suppleant for denne.
Stk. 2
Afgår et medlem i perioden, foretager valggruppen konstitution, indtil nyvalg kan finde sted på førstkommende repræsentantskabsmøde.
§ 12 Bestyrelsesmøder
Formanden indkalder normalt bestyrelsen til møde 1 gang i hvert kvartal og i øvrigt efter behov.
Stk. 2
Formanden skal indkalde bestyrelsen ekstraordinært på begæring af 1 bestyrelsesmedlem, der angiver en motiveret dagsorden for mødet.
§ 13 Bestyrelsens beslutningsdygtighed
Bestyrelsen er beslutningsdygtig, når mindst 10 medlemmer eller personlige suppleanter, som repræsenterer mindst 2 valggrupper, er til stede.
Stk. 2
Ethvert medlem af bestyrelsen kan kræve en sag forelagt for repræsentantskabet, forinden sagen afsluttes.
Stk. 3
Bestyrelsens indstillinger til repræsentantskabet forudsættes at være udtryk for en enighed mellem LO-, FTF- og AC-valggrupperne.
§ 14 Bestyrelsens opgaver
Bestyrelsen har blandt andet følgende opgaver:
Drøfter status for forhandlingsudvalgets arbejde, herunder blandt andet indledende forberedelse af kommende overenskomstforhandlinger.
Godkender forhandlingsaftale efter indstilling fra forhandlingsudvalget, jf. § 10, litra b.
Indstiller generelle krav til repræsentantskabets godkendelse efter indstilling fra forhandlingsdelegationen på KL’s område og forhandlingsdelegationen på RLTN’s område.
Indstiller et forhandlingsresultat på henholdsvis KL’s område og RLTN’s område til repræsentantskabets godkendelse efter indstilling fra forhandlingsdelegationen på KL’s område og forhandlingsdelegationen på RLTN’s område, jf. § 10, litra c.
Tager endelig stilling til, hvorvidt resultatet af forhandlingerne om fornyelse af aftaler og overenskomster er godkendt. Bestyrelsens stillingtagen sker efter organisationernes selvstændige stillingtagen, jf. § 10, stk. c. Såfremt det på bestyrelsesmødet konstateres, at der mellem LO-, FTF- og AC-valggrupperne er enighed om at godkende et forlig, meddeler Forhandlingsfællesskabet til henholdsvis KL eller RLTN, at Forhandlingsfællesskabets forlig er godkendt. Organisationer, der ikke kan tiltræde Forhandlingsfællesskabets forlig bliver ikke af den grund forpligtet af Forhandlingsfællesskabets forlig. Såfremt der på bestyrelsesmødet ikke er enighed mellem de nævnte valggrupper om at godkende Forhandlingsfællesskabets forlig på et forhandlingsområde, træffer bestyrelsen beslutning om det videre forhandlingsforløb.
Indstiller regnskab og budget, herunder fastsættelse af kontingent til repræsentantskabets godkendelse.
Forhandlingsudvalg
§ 15 Forhandlingsudvalgets sammensætning
Repræsentantskabet nedsætter for en periode af 2 år et forhandlingsudvalg, der sammensættes således, idet samtlige valg foretages blandt bestyrelsens medlemmer og disses personlige suppleanter:
LO-valggruppen vælger 5 medlemmer samt personlige suppleanter for disse.
FTF-valggruppen vælger 4 medlemmer samt personlige suppleanter for disse.
AC-valggruppen vælger 1 medlem samt personlig suppleant for denne.
Stk. 2
Afgår et medlem i perioden, foretager valggruppen konstitution, indtil nyvalg kan finde sted på førstkommende repræsentantskabsmøde.
§ 16 Forhandlingsudvalgsmøder
Formanden indkalder normalt forhandlingsudvalget til møde 1 gang om måneden og i øvrigt efter behov.
Stk. 2
Formanden skal indkalde forhandlingsudvalget ekstraordinært på begæring af 1 forhandlingsudvalgsmedlem, der angiver en motiveret dagsorden for mødet.
§ 17 Forhandlingsudvalgets beslutningsdygtighed
Forhandlingsudvalget er beslutningsdygtigt, når mindst 5 medlemmer eller personlige suppleanter, som repræsenterer mindst 2 valggrupper, er til stede.
Stk. 2
Ethvert medlem af forhandlingsudvalget kan kræve en sag forelagt for bestyrelsen, forinden sagen afsluttes.
Stk. 3
Forhandlingsudvalgets indstillinger til bestyrelsen forudsættes at være udtryk for en enighed mellem LO-, FTF og AC-valggrupperne.
§ 18 Forhandlingsudvalgets opgaver
Forhandlingsudvalget har blandt andet følgende opgaver:
Følger op på og udmønter resultatet af forhandlingerne om fornyelse af aftaler og overenskomster.
Fører drøftelser med de kommunale og regionale arbejdsgivere om udviklingsmæssige tendenser og udfordringer med konsekvenser for kommunale og regionale arbejdspladser.
Drøfter og tager stilling til forhandlingsmæssige spørgsmål i perioden uden for overenskomstforhandlinger.
Forbereder kommende forhandlinger om fornyelse af aftaler og overenskomster indtil nedsættelse af forhandlingsdelegationer, herunder fastsætter en frist for organisationernes indsendelse af forslag til generelle krav til forhandlingerne om fornyelse af aftaler og overenskomster.
Fastlægger det nærmere indhold af forhandlingsaftalen samt indstiller denne til bestyrelsens godkendelse.
Nedsætter en forhandlingsdelegation på det kommunale område og en forhandlingsdelegation på det regionale område, jf. § 20.
Indstiller regnskab og budget, herunder fastsættelse af kontingent, til bestyrelsen med henblik på bestyrelsens indstilling til repræsentantskabet.
Virker som bestyrelsens forretningsudvalg.
§ 19 Formandskab
Repræsentantskabet vælger for en periode af 2 år blandt forhandlingsudvalgets medlemmer en formand og 2 næstformænd, som tillige er formand og næstformænd for bestyrelsen og forhandlingsudvalget. Formanden og næstformændene repræsenterer forskellige valggrupper jf. 15.
Stk. 2
Afgår formanden eller næstformændene i perioden, foretager bestyrelsen konstitution, indtil nyvalg kan finde sted på førstkommende repræsentantskabsmøde.
Forhandlingsdelegationer
§ 20 Forhandlingsdelegationernes sammensætning
Forhandlingsudvalget nedsætter i forbindelse med overenskomstforhandlinger en forhandlingsdelegation på KL’s forhandlingsområde og en forhandlingsdelegation på RLTN’s forhandlingsområde. Nedsættelse sker efter indstilling fra LO-, FTF og AC-valggrupperne.
Stk. 2
En forhandlingsdelegation træder i funktion, når Forhandlingsfællesskabet har modtaget organisationernes forslag til generelle krav til forhandlingerne om fornyelse af aftaler og overenskomster. Forhandlingsdelegationen ophører, når bestyrelsen endeligt har godkendt et forhandlingsresultat, jf. § 14 litra e.
Stk. 3
Valg til en forhandlingsdelegation foretages blandt og af de organisationer i valggruppen, der har tilsluttet sig forhandlingsaftalen på det pågældende område uden forbehold. LO-. FTF- og AC-valggruppernes repræsentation i en forhandlingsdelegation fastsættes i en forhandlingsaftale.
Bemærkning:
Der er enighed om, at der skal sikres sammenhæng imellem forhandlingsudvalgets arbejde og drøftelser uden for overenskomstforhandlingerne og forhandlingsdelegationernes tilsvarende under overenskomstforhandlinger. Dette hensyn indgår i valggruppernes indstilling om repræsentanter til forhandlingsdelegationerne.
Stk.4
En forhandlingsdelegation udpeger blandt forhandlingsudvalgets medlemmer en forhandlingsleder. Der kan i en forhandlingsaftale fastsættes nærmere bestemmelser om udpegning af forhandlingsleder, herunder om forhandlingsledernes eventuelle deltagelse i begge forhandlingsdelegationer.
§ 21 Forhandlingsdelegationens møder
Forhandlingslederen indkalder den enkelte forhandlingsdelegation efter behov. Der fastlægges en mødeplan som led i planlægningen af en overenskomstfornyelse.
Stk. 2
Forhandlingslederen skal indkalde forhandlingsdelegationen ekstraordinært på begæring af 1 medlem af forhandlingsdelegationen, der angiver en motiveret dagsorden for mødet.
§ 22 Forhandlingsdelegationens beslutningsdygtighed
Ethvert medlem af en forhandlingsdelegation kan kræve en sag forelagt for bestyrelsen, forinden sagen afsluttes.
Stk. 2
Forhandlingsdelegationens indstillinger til bestyrelsen forudsættes at være udtryk for en enighed mellem LO-, FTF og AC-valggrupperne.
§ 23 Forhandlingsdelegationens opgaver
Forhandlingsdelegationen har blandt andet følgende opgaver:
Indstiller til bestyrelsen udtagelse af generelle krav på KL’s forhandlingsområde og RLTN’s forhandlingsområde,
Fører generelle overenskomstforhandlinger,
Indstiller et forhandlingsresultat til bestyrelsen med henblik på indstilling til repræsentantskabet, jf. § 14 litra d og § 10 litra c.
Stk. 2
Forhandlingsdelegationens opgaver fastsættes i øvrigt nærmere i en forhandlingsaftale.
§ 24 Økonomi
Organisationer betaler årligt kontingent til Forhandlingsfællesskabet for hvert medlem opgjort pr. 1. januar. I medlemstallet indgår tjenestemænd, overenskomstansatte og øvrige, som omfatter ledige, efterlønsmodtagere og pensionister. Kontingent forfalder pr. 1. april.
Stk. 2
Kontingent pr. medlem fastsættes af repræsentantskabet på baggrund af forslag til budget.
Stk. 3
Revideret budget forelægges bestyrelsen til godkendelse senest samtidig med godkendelse af regnskab for det foregående regnskabsår, jf. § 10 litra d.
Stk. 4
Under særlige omstændigheder kan bestyrelsen beslutte, at der midlertidigt skal opkræves ekstraordinært kontingent.
Stk. 5
Hver organisation afholder de udgifter, der er forbundet med deltagelsen i Forhandlingsfællesskabet.
§ 25 Revisorer
Repræsentantskabet vælger for en periode af 2 år 2 revisorer og 1 revisorsuppleant.
Stk. 2
De valgte revisorer reviderer regnskabet i samarbejde med en statsautoriseret revisor.
§ 26 Sekretariat
Bestyrelsen ansætter en sekretariatschef, som varetager den daglige ledelse af sekretariatet på grundlag af bestyrelsens retningslinjer.
§ 27 Procedure ved optagelse, jf. § 2
Såfremt en organisation jf. § 2 anmoder om optagelse i Forhandlingsfællesskabet, fremsendes anmodningen til høring i samtlige medlemsorganisationer.
Stk. 2
Såfremt ingen organisationer har indvendinger mod at imødekomme anmodningen om optagelse, kan organisationen optages som medlem af Forhandlingsfællesskabet efter beslutning i bestyrelsen. I modsat fald kan optagelse kun ske efter indstilling fra bestyrelsen på et repræsentantskabsmøde .
§ 28 Udmeldelse
Enhver tilsluttet organisation kan udmelde sig med 1 måneds varsel. Udmeldelsen har kontingentmæssig virkning for det regnskabsår, der starter den førstkommende april efter udmeldelsen.
Stk. 2
I tilfælde af Forhandlingsfællesskabets opløsning i en periode af et år efter det tidspunkt, hvor en organisations udmeldelse får kontingentmæssig virkning, hæfter organisationen solidarisk for Forhandlingsfællesskabets forpligtelser. Den enkelte organisation skal ikke bidrage med mere end organisationens forholdsmæssige andel af forpligtelsens størrelse på det tidspunkt, hvor udmeldelsen har kontingentmæssig virkning. Overstiger Forhandlingsfællesskabets formue forpligtelsen, udloddes denne til de tilsluttede organisationer i forhold til antal medlemmer pr. foregående 1. januar.
§ 29 Eksklusion
Enhver organisation kan ekskluderes af Forhandlingsfællesskabet med øjeblikkelig virkning. Eksklusion kan ske, såfremt organisationen direkte eller indirekte i ord eller handlinger optræder illoyalt overfor Forhandlingsfællesskabet eller andre organisationer i Forhandlingsfællesskabet i forhold, der ligger inden for Forhandlingsfællesskabets formål.
Stk. 2
Bestyrelsen træffer beslutning om eksklusion efter høring af den eksklusionstruede. Bestyrelsens beslutning træffes med trefjerdedels flertal af de afgivne stemmer, jf. i øvrigt § 13.
Stk. 3
Såfremt medlemsorganisationen, jf. stk. 2, kræver en sag om eksklusion forelagt for repræsentantskabet skal begæring herom skriftligt fremsættes overfor formanden senest 14 dage efter, at beslutning om eksklusion af medlemsorganisationen er vedtaget i bestyrelsen. Efter modtagelse af begæring om forelæggelse for repræsentantskabet, er formanden berettiget til, jf. § 7, stk. 2, 3. pkt., at træffe beslutning om, med hvilket varsel repræsentantskabet skal indkaldes.
Stk. 4
Repræsentantskabets behandling af en eksklusionssag foregår i øvrigt i overensstemmelse med § 8. Hvis eksklusion er begæret forelagt for repræsentantskabet, er eksklusionen af medlemsorganisationen først endelig, når eksklusionen er bekræftet efter vedtagelse af repræsentantskabet.
Stk. 5
Det økonomiske forhold mellem den ekskluderede medlemsorganisation og Forhandlingsfællesskabet reguleres i overensstemmelse med § 28.
§ 30 Vedtægtsændringer
Forslag til ændring af disse vedtægter kræver tilslutning fra mindst 75 % af de organisationer, der er repræsenteret på et repræsentantskabsmøde.
Stk. 2
Forslag til vedtægtsændringer skal varsles mindst 1 måned forud for det repræsentantskabsmøde, hvor forslagene fremlægges.
§ 31 Opløsning
Beslutning om opløsning træffes af repræsentantskabet efter indstilling fra bestyrelsen. Forslag om opløsning af Forhandlingsfællesskabet kræver tilslutning fra mindst 75 % af de organisationer, der er repræsenteret på et repræsentantskabsmøde.
Stk. 2
Forslag om opløsning skal varsles mindst 1 måned forud for det repræsentantskabsmøde, hvor forslaget fremlægges.
§ 32 Ikrafttræden
Vedtægterne træder i kraft den 17. december 2015.

Medlemstal:	Antal repræsentanter:
1 - 1000	1
1001 - 5000	2
5001 - 10.000	3
10.001 - 25.000	4

Vedtægter af
17. december 2015

#

#